Veiðunum flýtt vegna hugsanlegra El Nino áhrifa . Ansjósukvótinn fyrir fyrra veiðitímabil ársins í Perú hefur verið ákveðinn um 2,5 milljónir tonna . Þetta er um 23% aukning frá síðasta ári en samt er kvótinn minni en á sama tímabili árin 2012 og 2011 , að því er kemur fram á vefnum undercurrentnews.com . Kvótinn á fyrra veiðitímabili á síðasta ári var rétt rúmar 2 milljónir tonna sem var 34% samdráttur frá árinu 2012 . Þess má geta að á fyrra veiðitímabili 2011 var kvótinn um 3,7 milljónir tonna . Heildarkvóti ansjósu í Perú árið 2011 var tæp 6,2 milljónir tonna . Hann var kominn niður í 3,6 milljónir árið 2012 en jókst í 4,4 milljónir árið 2013 . Óvíst er hver heildarkvótinn verður í ár . Veiðitímabil á ansjósu í Perú eru tvö og hefst seinna tímabilið vanalega í nóvember og stendur fram í janúar . Kvóti er gefinn út sérstaklega fyrir hvort tímabil . Gríðarlegur niðurskurður á seinna veiðitímabilinu 2012 varð síðan sérstaklega erfiður fyrir fiskimjölsiðnaðinn í Perú . Framleiðslan dróst verulega saman og heildartap greinarinnar var um 87 milljónir dollara ( um 9,7 milljarðar ISK ) . Skiptar skoðanir eru meðal vísindamanna hvort og hve mikil áhrif veðurfyrirbærið El Nino muni hafa á ansjósuveiðar Perúmanna í ár . Sumir þeirra óttast að El Nino valdi mikilum skaða en aðrir tala um að litlar líkur séu á því . Hvað sem því líður vilja stjórnvöld í Perú hafa vaðið fyrir neðan sig og hafa heimilað að veiðar á fyrra tímabili hefjist strax 23. apríl en ekki um miðjan maí eins og venjulega . Er það gert vegna hugsanlegra áhrifa frá El Nino .